यल (नेपालभाषा टाइम्स)- यल महानगरपालिका १६ वडा बारे जानकारी बीगु ल्याखं निगू सफू पिदंगु दु । यल महानगरय् कलाकृतिं जायाच्वंगु १६ वडाया प्रोफाइल व वडा म्हसीका (वडा चिनारी) नांया निगू सफू पिदंगु खः ।
थुपिं निगुलिं सफूया पितब्वज्या १६ वडाया सल्लाहकार गम्भिरलाल राजभण्डारीं यानादीगु खः । १६ वडा ज्याकुथिं बिउगु जानकारी कथं स्थानीय सगुन धाख्वाया संयोजकत्वय् गठन यानातःगु कमिटीं वंगु निदँ न्ह्यवंनिसें वडाया प्रत्येक छेँखापतिकं वनाः वडा प्रोफाइल तयार यानादीगु खःसंयोजक धाख्वां विनय धाख्वा, साक्षी राजभण्डारीसहित २०म्हेसिया पुचलं स्थलगत रुपं तथ्यांक संकलन यानाः प्रोफाइल तयार यानागु जानकारी बियादिसें कोरोना महामारी व मेमेगु समस्याया दथुइ नं थःपिंसं वडा प्रोफाइल तयार यानागु खँय् लसता प्वंकादिल ।
अथे हे वडाया म्हसीका दुथ्याकातःगु वडा म्हसीका सफू रविन्द्र शाक्यया संयोजकत्वय् दुगु कमिटीं तयार याःगु खः । सांस्कृतिक दृष्टिकोणं यल नगरया हे महत्वपूर्ण वडाकथं कयातःगु १६ वडा म्हसीकाया सफू सुनिल महर्जनं सम्पादन यानादीगु खः । २०० पृष्ठया सफूया क्यू ग्राफिक्स भूषण कपालीं यानादीगु खः ।
यल महानगर उपप्रमुख गीता सत्यालं नुगःखँ तयादीगु ज्याझ्वलय् वडाअध्यक्ष निर्मलरत्न शाक्यं वडा प्रोफाइल व म्हसीका सफू तयार यायेत योगदान बियादीपिंत सुभाय् देछानादीगु खः ।
सफुतिइ जनप्रतिनिधिया म्हसीका, वडाया म्हसीका, वडा दुनेया फल्चा, सतः, पर्यटकीय लागा, अमूर्त सम्पदा, बहाःबही, लःया स्रोत, वडाया गतिविधि आदि विषय दुथ्याकातःगु दु ।
